
PARLAMENTUL REPUBLICII MOLDOVA

Legea

privind modificarea unor acte legislative
Parlamentul adoptă prezenta lege organică.

Art.I. – Legea nr. 199-XIV din 18 noiembrie 1998 cu privire la piaţa valorilor mobiliare (Monitorul Oficial al Republicii Moldova, 1999, nr.27-28, articolul123), cu modificările ulterioare, se modifică şi se completează după cum urmează:
1. Articolul 36:

- se completează cu alineatele (6)  şi (7) cu următorul conţinut: 

„(6) Mărimea remuneraţiei administratorului fiduciar, cu excepţia participantului profesionist care efectuează administrarea fiduciară a patrimoniului fondului de investiţii, se stabileşte de către părţi, dar nu va depăşi 30 la sută din valoarea cîştigului obţinut de fondatorul administrării ca urmare a administrării patrimoniului.

(7) Remunerarea administratorului fiduciar se efectuează numai sub formă de mijloace băneşti”.

- alineatele (6) – (8) devin, respectiv, alineatele (8)-(10). 

2. În articolul 68:

- alineatul (11) se expune în următoarea redacţie:

 „(11) Modificările şi completările la contractul de instituire a trustului, reflectate în documentul adiţional-tip, aprobat de Comisia Naţională, se acceptă sau se refuză de către fondatorul administrării în scris. În cazul în care fondatorul administrării nu se expune expres asupra documentului adiţional-tip, contractul de instituire a trustului, încheiat anterior, se va aplica în măsura în care nu contravine legislaţiei în vigoare şi condiţiilor contractului – tip, aprobat de Comisia Naţională.”;
· alineatul (13) se exclude;

· alineatul (14) devine alineatul (13). 

Art. II. - Legea nr. 55-XVI din 28.04.2005 pentru modificarea şi completarea Legii nr. 199-XIV din 18 noiembrie 1998 cu privire la piaţa valorilor mobiliare, (Monitorul Oficial al Republicii Moldova, 2005, nr.74-76, art.311), se modifică după cum urmează:

În Art.II. sintagma „şi (11)” se exclude. 

Notă informativă 

la proiectul Legii cu privire la modificarea

 unor acte legislative

În scopul corelării normelor de reglementare a administrării fiduciare a investiţiilor cu prevederile cuprinse în capitolul XIV din Codul civil şi în art. 36 din Legea cu privire la piaţa valorilor mobiliare, Parlamentul prin Legea nr.55-XVI din 24 aprilie 2005 a completat art. 68 din Legea nr.199-XIV din 18 noiembrie 1998 cu privire la piaţa valorilor mobiliare, 

Însă, conform prevederilor Hotărîrii Curţii Constituţionale Nr. 5 din 28.02.2006 privind controlul constituţionalităţii alin. (13) din art. 3 şi alin. (10) – (13) din art. 68 al Legii Nr. 199-XIV din 18.11.1998 cu privire la piaţa valorilor mobiliare, alin. (11) şi (13) din art. 68 al Legii nominalizate, precum şi sintagma „şi (11)” din art. II al Legii Nr. 55-XIV din 28.05.2005 pentru modificarea şi completarea Legii Nr. 199-XIV din 18.11.1998 cu privire la piaţa valorilor mobiliare, au fost declarate neconstituţionale.

Guvernul, prin Hotărîrea nr. 550 din 19 mai 2006 a aprobat proiectul de Lege cu privire la modificarea unor acte legislative, prin care a propus excluderea prevederilor declarate neconstituţionale.

Însă, modificările propuse de Guvern nu asigură finalizarea scopului propus prin prevederile alin. (10) din art. 68 al Legii Nr. 199-XIV din 18.11.1998 cu privire la piaţa valorilor mobiliare. 

Este necesar de menţionat că contractele de administrare fiduciară încheiate anterior nu conţineau nici o prevedere care ar fi asigurat fondatorul administrării faţă de abuzurile administratorului fiduciar. Acest fapt a permis companiilor fiduciare să dispună nelimitat de patrimoniul deţinut în administrare fiduciară, inclusiv în defavoarea intereselor fondatorilor administrării fiduciare. 
În scopul asigurării integrităţii şi eficienţei administrării activelor transmise în administrare fiduciară, se propune introducerea limitei maxime de remunerare a administratorului fiduciar - 30% din venitul obţinut în urma administrării fiduciare.

Propunerea dată are ca scop excluderea prevederilor stabilite anterior în contractele de instituire a trustului, vizînd remunerarea companiei, care putea fi stabilită în mărime de pînă la 5% din valoarea activelor transmise în administrare fără a determina un coeficient al rentabilităţii. 

Conform contractelor de instituire a trustului, companiile reţineau ca remuneraţie o parte din activele transmise în administrare, indiferent de rezultatele administrării. Astfel, stabilirea limitei maxime a remunerării va stimula administrarea profitabilă a activelor după principiul proporţionalităţii cuantumului remuneraţiei în funcţie de profitul obţinut.

În vederea asigurării continuităţii aplicării alin. (10) al art. 68 al Legii Nr. 199-XIV din 18.11.1998 cu privire la piaţa valorilor mobiliare şi încadrării relaţiilor contractuale în prevederile art. 737 al Codului Civil, propunem o redacţie nouă a  alin. (11) în proiectul anexat, prin care se stabileşte o nouă procedură de acceptare (refuz) a modificărilor şi completărilor la contractul de instituire a trustului.  

